
Declaraţii bombă! Silvestru Șoșoacă spune că soţia sa e consiliată de 
„Șeful MISA pe Europa” 


Continuă scandalul dintre senatoarea „, președintele S.0.S 
România, și soţul acesteia, Silvestru Șoșoacă. 


Acesta din urmă a fost exclus din partid chiar de către soţia sa, drept urmare se poate 
spune că, mai nou, cei doi ar fi ajuns la un veritabil război al declaraţiilor. Mai nou, 
Silvestru Şoșoacă face dezvăluiri în presă. 


Din startul unui interviu acordat recent, Silvestru Şoșoacă a dat de înțeles că e deranjat 
de faptul că senatoarea îi poartă încă numele. 


„Haideţi să îi spunem Diana Iovanovici. Sau Iovanovici Diana. Mă deranjează faptul că 
încă Diana se mai numește Șoșoacă”, a spus acesta, într-un interviu acordat digi24.ro. 


Șoșoacă: „Insista să facă și treaba mea, făcând praf lucrurile în 
partid” 


Întrebat care crede că e motivul pentru care cei doi au ajuns aproape de divorţ, Silvestru 
Șoșoacă a făcut mai multe precizări. 


„Degradarea relației noastre a început după obținerea funcţiei de senator de către Diana. 
Și după, bineînţeles, pierderea contactului cu realitatea. Ştiţi cum e, când un om ajunge 
ba cu putere, ba cu avere, ba cu poziţie socială, simte nevoia să, nu știu, să se dea mare. 
Să epateze în mod exagerat. Iar Diana era maestră la așa ceva. Și, din păcate, asta a dus 
și la degradarea relației noastre. Am fost persoane publice, am ieșit mult în public. 


Diana are și o nebunie cu controlul, să controleze tot în jurul ei, inclusiv pe mine, da, 
pentru că păream doar un obiect pentru ea. Faptul ăsta a dus la nenumărate certuri, la 
divergențe de opinii. Când am început să facem partidul s-au accentuat divergenţele de 
opinii. Pentru că eu gândesc într-un el, ea gândește într-un alt fel. Ea e extraordinară pe 
PR și comunicare. E magnifică. După cum aţi văzut e cel mai bun om politic din România 
pe așa ceva. Eu sunt maestru pe HR și pe organizare. Eu nu mă pricep foarte tare la ce 
face ea, ea e habarnistă la ce fac eu. Dar insista să facă și treaba mea, făcând praf 
lucrurile în partid. A oprit organizarea partidului, a blocat-o, am ajuns la certuri. Până 
când am ajuns să ne certăm ca chiorii, din păcate”, a spus Silvestru Șoșoacă. 


Despre întâlnirile cu ambasada Rusiei 


Cum public certurile dintre cei doi au apărut în preajma întâlnirii pe care senatoarea a 
avut-o cu ambasadorul Moscovei la București, Şoșoacă a fost întrebat cine a sfătuit-o să 
meargă la întâlnirea cu ambasadorul Rusiei. 


„Atunci, prima dată, am luat decizia de comun acord. Era chiar obligatoriu să spălăm 
obrazul României, care rupsese relațiile diplomatice cu Federația Rusă. Un lucru extrem 
de periculos pentru un vecin puternic, între primii trei economic și militar din lume, cu 
care nu te joci. Și care e și în expansiune către frontierele tale. Atunci am simit să facem 
asta, am luat împreună decizia. Am riscat, dar ne-a ieșit din punct de vedere al PR-ului, 
din punct de vedere mediatic”, a spus Silvestru Șoșoacă. 


Când s-a adus în discuţie faptul că au fost mai multe întâlniri cu ambasada Rusiei, soțul 
senatoarei a precizat: „Da, au fost mai multe recepții la care a participat, iar Diana în 
două rânduri a fost și personal, fără mine, cu un consilier, mă rog, de-al ei. Cu care nu 
sunt de acord nici astăzi. Pentru probleme de stat. Pentru probleme pe care președintele 
României ar fi trebuit să le discute cu Federația Rusă. Am zis: dacă nu avem președinte în 
România, că omul ăla e plecat în vacanțe tot timpul, Diana, hai, du-te și fă pe 
președintele, vorbește cu oamenii ăia cu care nu vorbește nimeni. Şi asta a fost ideea. 
Dar nu foarte des trebuie să faci lucrurile astea. Repet, se demonetizează la un moment 
dat”. 


Silvestru Șoșoacă: „Mai este și șeful MISA pe Europa, bănuiesc 
că este agent Mossad” 


Silvestru Şoșoacă lasă să se înțeleagă că unii consilieri ar influența-o negativ pe 
senatoare. 


„Nu dau nume concrete. Să-și asume ea, că sunt consilierii ei. Unii plătiți, unii neplătiţi, 
bineînțeles. Sunt mulţi binevoitori, cu ghilimele, care vin cu tot felul de idei. Unele 
năstrușnice, altele bune. Aici e vorba de un domn consilier care nu este prins în acte. Mai 
este și șeful MISA pe Europa, bănuiesc că este agent Mossad. Adică un om care vrea să-i 


facă cariera politică praf. Acel om are mai multe titulaturi. Inclusiv șeful MISA pe Europa”, 
a spus Silvestru Șoșoacă. 


Întrebat dacă e vorba de MISA, adică acea organizaţie spirituală, Silvestru Șoșoacă a 
răspuns scurt: „Aceea de yoga, de absolut și neabsolut. Că știm că nu sunt deloc 
absoluți”. 


Zilele trecute, s-a aflat că Silvestru Șoșoacă a fost exclus din partidul S.O.S. România. 


Formaţiune politică în care acesta era prim-vicepreședinte. Într-un comunicat de presă al 
partidului se menționează că, prin decizia Consiliului Naţional al partidului au mai fost 
excluse alte patru persoane. Și că în cazul excluderii lui Silvestru Şoșoacă au fost 43 de 
voturi pentru și două abţineri, senatoarea Șoșoacă abținându-se de la vot. 

